UMANYANO E COLESBERG.

Lengxelo siyifumene kumbaleli onexabiso wase Colesberg Bekuko neyomnye umbali kwa eyale ntlanganiso, kodwa enye yanele

Ndiya kolwa ukuba uya kuvuyakunye naba lesi besi *Gidimi* ukuva ngomsebenzi olungileyo owenziwe e Colesberg.

Ekupeleni kwe nyanga engu August u Mr. Mzozoyana wafumana incwadi ivela ko Messrs S. P. Sihlali, W. P. Momoti, no M. Pelem bebika intlanganiso yomanyano yabantu abantsundu eya kuba se Bayi. Ute yena kwa oko wazisa umzi. Ngomhla wa 30 October kubeko intlanganiso, kweza iqela elinobom lamadoda. U Mr. Edward King ubeke kwi ntlanganiso (proposed) ukuba u Mr. Mzozoyana utate isihlalo acacise into engayo lentlanganiso, usekelwe ngu Mr. Swanepoel, waduma umhlambi.

Mr. Mzozoyana (Chairman):—Kuluvuyo kum ukuma apa noku bona eli qela lingaka. Noko ndinosizi ngento yokuba ndiza kuteta nge nteto yase mzini kuni, isi Bulu. Isiqalo nesiseko sale ntlanganiso sivela kuma doda akowetu esiwacingela ukuba anengqondo, nemvisiso yokumeka nokwenziwa kwezinto ehlabatini. Tina bantu bantsundu asinanto siyaziyo, siyiqondayo, sizilungiselela yona njengama Ngesi. Nto siyaziyo kusibenza ukuba sifumane into yokutya nempahlana eyimfuyo— ngapaya asinanto sizilungiselele yona, asinaqinga silicebayo, asinanto siyenzayo elilungelo letu ngoku nangexesha elizayo, neya kuba lilungelo kuba ntwana baba ntwana betu. Le yintlanganiso yoku vula amehlo nengqondo yohlanga, yeyoku sikupa ebunyameni nasebu dengeni; yeyoku pelisa inteto eti mna ndiyi Mfengu ndingum Xosa, ndili Bastile, ndingu Msutu, ndingum Rolong; andizange ndikonze, ke le ntlanganiso iti, masibe banye, sivelane. Mandipele ke bazalwana ngeliti kukuni ke ukuyi gweba lentlanganiso. kokwenu ukuyamkela— mna kodwa okwam nditi ilungile, sendiya mkele kade.

Mr. C. Z. Ntozini Into esingayo ngokuhlwa nje seyi cacisiwe. Ukuba sipume sivumelene ngokuba nati e Colesberg sibe nentlanganiso elisebe lale isekwa e Bayi, n okwe nyaniso abantu base Colesberg bakuba benze into ebinge ibalulekile kwinto zoku kanya, zoku nyusa uhlanga. Intlanganiso iya kuba sikolo esikulu ngoku bekisele kwinto zolaulo—I *Responsible Government* into eyiyo soyi qonda ngoku ngapezulu. Woba ngumsebenzi wentlanganiso ukumana icela amalungu amele i Colesberg e Parliament, ukuva uluvo lwawo nge Micimbi yaba Ntsundu ; amalungu e Ministry elaulayo yohlangana nawo kuko ituba; intlanganiso iya kuzamela ukuba wonke ontsundu afanelwe kuvota abekwe kwincwadi yabanyuli bamalungu e Parliament—ukuze sandise e Parliament inani lama Ngesi elivelana nati. Amalungu entlanganiso yetu obako kwezama Ngesi—uvoto namhla siya kulwenza ngendlela yalo. Intlanganiso yama Bulu e Cradock igqibe kweliti i Government mayincipise imali encedisa ngayo izikolo zabamnyama— Into ke leyo eya kubangela ukuba intsapo yenu ifundiswe zi Teachers ezizidenge. Intlanganiso iya kuyikangela iyicase into enje ngale. Masipume sivumelene ngokubako “ kwesebe ” lentlanganiso e Colesberg

Mr. Moss Swanepoel:—Intlanganiso enje ngale kumzuzu ndiyi nqwenela—yanga ingema—sisinge pambili.

Mr. Isaac Johannes:—Ixesha eli lonke besisitwe litinzi lobunyama, lobudenge. intlanganiso iza nokukanya—masamkele itamsanqa.

Atetile namanye amanene anjengo Mr. Martinus no Mr. Arrie Fortuin.

U Mr. Smile Campbell ubeke (proposed) ukuba Intlanganiso Yomanyano lwaba Ntsundu apa e Colesberg imiswe kususela kweli lesha, ati onke lamanene abe ngamalungu ayo.— Usekelwe ngu Mr. C. Z. Ntozini—kwavunyelwana.

Umsebenzi wokunyula amagosa wamiselwa umhla we 7 November. U Mr. C. Z. Ntozini ukusa kulomini eyi Secretary.

Ifikile i 7 November ilangazelelwa ngumntu wonke, amalungu entlanganiso yomanyano eko onke neqela elitsha elize kungena. Kuvunyelwene ngokuba ngobo busuku intlanganiso yonganyelwe ngu Mr. Mzozoyana. Wenze amazwi okukutaza amadoda. Umsebenzi we­ntlanganiso yangapambili uleseshiwe.

U Mr. January January ute “propose” u Mr. Moss Swanepoel ukuba yi Chairman ye “sebe” lentlanganiso yomanyano e Colesberg— Usekelwe ngu Mr. Jan Cornelius.—Kwavunyelwana.

U Mr. John Edward ute “propose” u Mr. C. Z. Ntozini abe yi Secretary.—Usekelwe ngu Mr. January January.—Waduma umhlambi. U Mr. Ntozini uvelise indawo ezingamxakayo kumsebenzi wolu hlobo—zibonakele izizatu kwintlanganiso.

U Mr. C. Z. Ntozini ute “propose” u Mr. Mzozoyana ukuba yi Secretary.—Usekelwe ngu Mr. Edward King.—Kwavunyelwana.

Committee—January January, Edward King, Smile Campbell, Arrie Fortuin, John Edward, Andries Panise.

N.B.—Amalungu entlanganiso ngoku nga 44.

Kuvakala ukuba ubukunikani bama Bulu obuse Trans­vaal buke baqekeka, esingaziyo sibala nje ukuba bude batinina. Umkosi ose mazantsi awuvumi kunceda ose mantla. Kakade lento iyabavuyisa abamnyama belozwe, abati abasoku hlaula rafu Bulwini, ngapandle ko Mr. Hendrique Shepstone, obe ngu Mpatiswa Micimbi yabo oko i Transzaal ibise pantsi kolaulo lwama Ngesi.

Amagosa esi “ Gidimi.”—Sinovuyo olukulu ukwazisa ukuba lamanene amkele umsebenzi wokuzi kanyela wokuba zi *Agent* zesi *Gidimi*:—Mr. John W. Nkomo, Humansdorp ; Mr. P. Mtyoba, Southeyville; Mr. Anderton Ngesi, Farmerfield. Sinosizi ukuvakalisa udano lwetu ngendlela awuquba ngayo amagosa amabini, amatatu apetwe kodwa lelase Bedford. La akabonakalisi kuzi zamazamisa—into leyo ke edanisayo.

IZINTO NGEZINTO.

Healdtown.— Isikolo sase Healdtown sivalwa ngo 14 kuyo lenyanga siyipeteyo.

E Diamond, kumzi wase Kimberley, kubikwa umlilo otshise into eninzi yezindlu.

Ozidubuleyo—U Rev. Albert Maggs u Mfundisi wase Nxaruni uzidubule ngompu. isizatu asixelwa.

Ingqakaqa—Ingqakaqa e Cape Town, selibulele abantu abamalunga kwi waka elinamashumi matandatu. (1060)

Ingqakaqa.—Kusand’uku bonakala e Bayi, omnye ohliwe yingqakaqa. Amalinga ayenziwa kanye okuba isito eso singandi.

U Rev. E. Solomon, wase Nyara, usahambele e Natal. Seleke washumayela kwindawo ezitile zoku bedeshela, zaba mnyama naba mhlope.

Imvula!!—Ingxokolo yemvula iyana sibala nje (29 Nov.) Akuko ntandabuzo boba nokulima abebe ngeke njeonjalo. Danke Sombawo.

Eza sema Mpondweni.— Elo kutiwa lelite cwaka. Umntu ekubonakala ukuba ngameva emzinjeni wama Mpondo ngu Mr. Oxley Oxland.

E Cumakala, ngolwe 12 ku December kuya kutengiswa amhashekazi amabini akwiminyaka emitatu ngobudala uku­ba abatanga abaniniwo bahle bawakulule.

Ingqakaqa.—Abantu ngabanye abahliwe yi ngqakaqa babikwa e Graaff Reinett, kwa Cofimvaba, nase Tsomo. Amalinga akayekiwe okuyi tintela ingandi.

Imfazwe e Transvaal.— Imfazwe yama Bulu no Mamporo ihanjiswa ngoku mandla. Ama Bulu kuvakala ukuba seleke acela uncedo kwi Rulumente ye Free State.

Ama Bulu e Transvaal aya kalaza. Kubonakala ukuba minmzi imipu engena kwaba mnyama abemele yona. Apo lemipu ivela kona kutiwa kuse Delagoa Bay, ivela e America.

Engqamakwe ngolwa 23 ku December, kuya kutengi­swa inkabi zone zenkomo—enye i nala, itshiswe enyongeni ngase kohlo, u H. Enye iwaba, enye ilunga, zinamtshiso mnye zonke.

Ibali Elilusizi —E Cape Town, umfazana obelinda indoda yake ebihliwe yingqakaqa, usand’ukububa ngokusuka iti ukumngena kwayo iselimqwaka. Ababantuke basand’ukufika kweli, basand’ukutshata kanjako.

Ukunyatela imali ka Rulumente, koluliwe kubonakala ukuba yinto eyandileyo. U Mr. Alfred Price, obe lityendyana elipatiswe imali kwa loliwe e Bayi, uyabuzeka ngoku. Imali engafumanekiyo ikwi £1,717.

U Mr. J. S. Gardener, inene lase Natal, ebelingu mgcini wemali zakwa loliwe, ze Rulumente yelo, ufakwe etolongweni. Kutiwa unyatele iponti eziku £2,776. Yiminyaka esibozo ekulo msebenzi u Mr. Gardener lo.

U Cetywayo ne Vangeli.—Kwi ntlanganiso yaba kangela ukusasazwa kwe Bayibile, ebise Kapa, u Very Rev. C. W. Barnett-Clarke, ufunde incwadi evela ku Cetywayo, icela umtandazo waba fundisi akuba ebuyele kwa Zulu.

I Ruluneli yase Natal ikupe isaziso sakomkulu esi nyanzela wonke ukuba aqapule. Abaqatshulweyo kumiselwe ukuba ze babuye bazise komkulu, ukuze kukangelwe ukuquba kwezilonda. Ongavelanga wodliwa imali enge ngapantsi kwe ponti.

Kwa Zulu.—U Sir H. Bulwer, usand’ukugqiba ihambo etile kwelakwa Zulu. 1 *Natalian,* ipepa lase Maritzburg liti uti umhlaba ka Dunn no Hlubi, okwa Zulu, mawahlulwe kulo uza konganyelwa ngu Cetywayo. Eli tshawe ligoduka ekupeleni konyaka.

U Mr. Saul Solomon.—Eli tshawe belimelwe kukusuka e England ngo 24 November, libuya ; emalibe namhla lise lwandle. Luti ucingo olupantsi kolwandle, ngexa abe kwelo u Mr. Solomon ube nenteto namadoda amakulu elo, o Mr. Gladstone, no Lord Kimberley, no Lord Carnavon.